ΣΥΜΠΕΡΑΣΜΑΤΑ ΔΙΠΛΩΜΑΤΙΚΗΣ ΕΡΓΑΣΙΑΣ ΥΠΟ ΤΟΝ ΤΙΤΛΟ ‘Η Ευρωπαϊκή Ολοκληρωμένη Διαχείριση Συνόρων (Integrated Border Management-IBM) στη διαδικασία της ευρωπαϊκής ολοκλήρωσης’

Από την μέχρι στιγμής ανάλυση, συνάγεται ότι η ανανεωμένη δυναμική που προσλαμβάνει η ευρωπαϊκή Ολοκληρωμένη Διαχείριση Συνόρων (ΟΔΣ), επαναφέρει το ευρωπαϊκό εγχείρημα σε τροχιά ευρωπαϊκής ολοκλήρωσης. Η ενδυνάμωση της Ευρωπαϊκής Ένωσης, εδραιώνοντας τις αξίες της και προωθώντας τις διεθνώς, εναπόκειται μεταξύ άλλων στην αξιόπιστη παροχή προστασίας και ασφάλειας στους ευρωπαίους πολίτες. Παρά την παγκόσμια κατάσταση η οποία χαρακτηρίζεται από έντονες διακυμάνσεις του διεθνούς περιβάλλοντος ασφαλείας, ο απώτερος στόχος είναι η διατήρηση ενός ασφαλούς χώρου ελευθερίας, ασφαλείας και δικαιοσύνης. Σε αυτό το πλέγμα, η Ευρωπαϊκή Συνοριοφυλακή και Ακτοφυλακή συστάθηκε για να διασφαλίσει την Ολοκληρωμένη Διαχείριση Συνόρων στα εξωτερικά σύνορα και να καθιερώσει έναν ενιαίο χώρο χωρίς εσωτερικούς συνοριακούς ελέγχους -το χώρο Schengen.

Το έναυσμα για την ενδυνάμωση της Ευρωπαϊκής Συνοριοφυλακής και Ακτοφυλακής, δόθηκε με τον Κανονισμό 1624/2016 και η περαιτέρω αναβάθμιση της Ευρωπαϊκής Συνοριοφυλακής και Ακτοφυλακής προωθείται με την επικύρωση του Κανονισμού (EE) 1896/2019 του Ευρωπαϊκού Κοινοβουλίου και του Συμβουλίου της 13ης Νοεμβρίου 2019, ως αναγκαιότητα αναπροσαρμογής της Ένωσης. Ο Οργανισμός Ευρωπαϊκής Συνοριοφυλακής και Ακτοφυλακής (Frontex) συναποτελεί και συναρθρώνει με τις αρμόδιες Αρχές των Κ-Μ την Ευρωπαϊκή Συνοριοφυλακή και Ακτοφυλακή, εγκαθιδρύοντας ένα σχήμα διαμοιρασμένης κυριαρχίας στα εξωτερικά σύνορα της Ε.Ε. Όπως αποτυπώνεται στον προσφάτως δημοσιευμένο Κανονισμό (ΕΕ) 1896/2019 «Μολονότι τα κράτη μέλη διατηρούν την κύρια ευθύνη για τη διαχείριση των εξωτερικών συνόρων τους προς το συμφέρον των ιδίων και προς το συμφέρον του συνόλου των κρατών μελών …ο Οργανισμός θα πρέπει να στηρίζει την εφαρμογή των ενωσιακών μέτρων διαχείρισης των εξωτερικών συνόρων…ενισχύοντας, αξιολογώντας και συντονίζοντας τις ενέργειες των κρατών μελών που εφαρμόζουν τα μέτρα αυτά. Οι δραστηριότητες του Οργανισμού συμπληρώνουν τις προσπάθειες των κρατών μελών». Κατά συνέπεια, η δράση του Οργανισμού είναι καθόλα συμβατή ως προς την εθνική κυριαρχία, καθώς παρεμβαίνει επικουρικά και σε κάθε περίπτωση που το Κ-Μ αδυνατεί να διασφαλίσει την ακεραιότητα των εθνικών του συνόρων που συναποτελούν και εξωτερικά σύνορα της Ε.Ε. Αυτό πάντως που μπορούμε να ισχυριστούμε και από τη σχετική ανάλυση στο σκέλος της κυριαρχίας, είναι ότι αυτή διατηρείται όμως με μια διαφορετική φύση.

Στην παρούσα μελέτη, ο ιδιαίτερος χαρακτήρας της διαδικασίας της ευρωπαϊκής ολοκλήρωσης έχει υπογραμμιστεί: αποτελεί μία δυναμική διαδικασία εμβάθυνσης και διεύρυνσης, η οποία έχει βιώσει μεταπτώσεις από την ίδρυση της Ευρωπαϊκής Κοινότητας Άνθρακα και Χάλυβα μέχρι σήμερα. Εάν επιχειρούσαμε να αναλύσουμε την Ευρωπαϊκή Ένωση ως ένα οποιοδήποτε έδαφος υπό την εξέταση του βαθμού της θεσμοποίησής της, χρησιμοποιώντας τις τέσσερις διαστάσεις του Paasi (Dijkin & Mamadouh, 2006)[[1]](#footnote-1) που προαναφέρθηκαν (εδαφικό  σχήμα, συμβολικό σχήμα, θεσμικές πρακτικές και ταυτότητα), θα διαπιστώναμε ότι η διαδικασία κάθε άλλο παρά ολοκληρωμένη είναι. Το εδαφικό αποτύπωμα της Ευρωπαϊκής Ένωσης δεν ήταν ποτέ οριστικοποιημένο. Το εδάφός της έχει επεκταθεί πολλές φορές με την ένταξη νέων κρατών μελών. Μάλιστα το συμβολικό σχήμα της Ευρωπαϊκής Ένωσης χαρακτηρίζεται από ένα πρόσφατο και μεταβαλλόμενο όνομα.

Η προσέγγιση της Ένωσης ως ενός κράτους υπό δημιουργία, μας επιτρέπει μία αναγωγή σε βασικές πτυχές του κρατικού θεσμού. Επομένως, τα βασικά χαρακτηριστικά της μπορούν να συγκριθούν με τα τυπικά χαρακτηριστικά των σύγχρονων κρατών που εκπροσωπούν έννοιες της σύγχρονης κρατικής εδαφικότητας: το έδαφος και τα σύνορα. Ενώ τα σύνορα των κρατών είναι απόλυτα, η έννοια των εδαφικών συνόρων έχει επηρεαστεί από την ευρωπαϊκή ολοκλήρωση κατά την οποία η διάκριση γίνεται μεταξύ εσωτερικών και εξωτερικών συνόρων δηλαδή σύνορα μεταξύ Κ-Μ και σύνορα μεταξύ Κ-Μ και Τρίτων Χωρών. Επιπροσθέτως, η ίδρυση μόνιμου Σώματος Συνοριοφυλάκων (Standing Corps) της τάξεως των 10.000 δέκα χιλιάδων ατόμων που θα επιφορτίζονται με εκτελεστικές αρμοδιότητες για την άσκηση των καθηκόντων στα εξωτερικά σύνορα, αναδιαμορφώνει τις ισορροπίες. Τα Κ-Μ υποχρεούνται και δεσμεύονται να συνεισφέρουν προσωπικό στη μόνιμη αυτή δεξαμενή που θα επιχειρεί υπό τις εντολές του Οργανισμού στο πλαίσιο των ομάδων διαχείρισης συνόρων, των ομάδων στήριξης για τη διαχείριση των μεταναστευτικών ροών, των ομάδων επιστροφής σε κοινές επιχειρήσεις, ταχείες επεμβάσεις στα σύνορα, επεμβάσεις επιστροφής ή κάθε άλλη σχετική επιχειρησιακή δραστηριότητα στα κράτη μέλη ή σε τρίτες χώρες. Εάν αυτό για κάποιους ακόμη δεν προάγει τη διαδικασία ευρωπαϊκής ολοκλήρωσης, τότε σίγουρα το στοιχείο-ορόσημο της σύναψης Συμφωνιών Συνεργασίας (Status Agreement) της Ένωσης με Τρίτες Χώρες θα έπειθε και τους πιο δύσπιστους. Στην παρούσα συγκυρία, η Συμφωνία που έχει συναφθεί με τη γείτονα Αλβανία, έχει ενεργοποιήσει για πρώτη φορά με πλήρεις εκτελεστικές αρμοδιότητες, τον Οργανισμό Ευρωπαϊκής Συνοριοφυλακής σε έδαφος εκτός Κ-Μ.

Η μέτρηση της κοινωνικής αποδοχής των πολιτικών, δηλαδή αν και κατά πόσο οι πολιτικές αυτές ανταποκρίνονται στις προσδοκίες των πολιτών προσεγγίζεται με τη λεγόμενη εξωτερική νομιμοποίηση (output legitimacy) του ενοποιητικού εγχειρήματος (Στεφάνου, 2017)[[2]](#footnote-2) .Η προσήλωση των πολιτών στο ενοποιητικό εγχείρημα αναδεικνύεται με τις απαντήσεις που δίνουν αναφορικά με τα επιτεύγματα της Ένωσης σε πολιτικές όπως ο ενιαίος χώρος Schengen. Ακόμη και σε περιόδους έντονης αμφισβήτησης της διαδικασίας ολοκλήρωσης - όχι μόνο πολιτικής, όπως αυτής της μεταναστευτικής κρίσης που επιστρατεύτηκε από πολλούς ως εργαλείο από-ολοκλήρωσης (disintegration), η κοινή γνώμη αντιστάθηκε. Ακόμη και υπό την επήρεια τέτοιων συγκυριών, οι πολίτες αναγνωρίζουν ως ένα από τα σπουδαιότερα αγαθά της Ένωσης την ελεύθερη κυκλοφορία των προσώπων και αυτό από μόνο του επιβάλλει το χρέος των θεσμών ευρωπαϊκών και εθνικών να καταστήσουν ασφαλές το χώρο αυτό με μέτρα -μεταξύ άλλων, την ενισχυμένη ευρωπαϊκή ΟΔΣ.

Η Ένωση με την ανακίνηση της ευρωπαϊκής ΟΔΣ, θα λέγαμε ότι προσανατολίζεται σε αυτό που ο Γερμανός κοινωνιολόγος Tonnies αποκάλεσε Gemeinschaft (κοινότητα) σε αντιδιαστολή με την Gesellschaft (κοινωνία) (Rosamond, 2000/2006)[[3]](#footnote-3). Εφόσον το στοιχείο της ελεύθερης κυκλοφορίας των ατόμων, συνέχει τους ευρωπαίους πολίτες, συσπειρώνοντας αμοιβαίους δεσμούς αισθημάτων και νομιμοφροσύνης, η Gemeinschaft  είναι αυτή που αναδεικνύεται. Εν τέλει, θα καταλήγαμε ότι ανατέλλει μία εποχή ανανεωμένου ενδιαφέροντος για την ευρωπαϊκή ολοκλήρωση, η οποία σταδιακά ενεργοποιείται υπό το φως της ευρωπαϊκής ΟΔΣ, αντικείμενο μελέτης της παρούσας εργασίας.

1. Dijkin, G. & Mamadouh, V. (2006) Territoriality and the EU citizen. Στο M. Burgess & H. Vollaard (επιμ.), *State Territoriality and European Integration* σ. 147-174, New York: Routledge

   [↑](#footnote-ref-1)
2. Στεφάνου, Κ. (2017). Η Νομιμοποίηση του Ενοποιητικού Εγχειρήματος. Στο Σ. Βέρνυ & Α. Κόντης ( επιμ.), *Ευρωπαϊκή Ολοκλήρωση οι πολλαπλές Κρίσεις και οι Προκλήσεις του Μέλλοντος, Τιμητικός Τόμος για τον Παναγιώτη Ιωακειμίδη* σ. 77-98, Αθήνα: Εκδόσεις Παπαζήση [↑](#footnote-ref-2)
3. Rosamond, B. (2006), *Θεωρίες Ευρωπαϊκής Ολοκλήρωσης* (επιμ. Επαμεινώνδας Μαριάς) Αθήνα: Μεταίχμιο (το πρωτότυπο έργο εκδόθηκε το έτος 2000) [↑](#footnote-ref-3)